Komission päätös,

tehty 28 päivänä maaliskuuta 2001,

tavoitteen 2 kohdealueisiin kuuluvalla Yorkshiren ja Humberin alueella Yhdistyneessä kuningaskunnassa toteutettavia yhteisön rakenteellisia tukitoimia koskevan yhtenäisen ohjelma-asiakirjan hyväksymisestä

(tiedoksiannettu numerolla K(2001) 796)

(Ainoastaan englanninkielinen teksti on todistusvoimainen)

(2002/716/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 5 kohdan,

on kuullut aluekehityksen ja alueellisen uudelleenjärjestelyn komiteaa ja perustamissopimuksen 147 artiklassa tarkoitettua komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhtenäisten ohjelma-asiakirjojen laatimista ja täytäntöönpanoa koskevista edellytyksistä.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että jäsenvaltio voi toimittaa komissiolle mainitun asetuksen 8 artiklassa tarkoitettuja kumppaneita kuultuaan kehittämissuunnitelman, jota pidetään ehdotuksena yhtenäiseksi ohjelma-asiakirjaksi ja jonka sisällöstä säädetään mainitun asetuksen 16 artiklassa.

(3) Asetuksen (EY) N:o 1260/1999 15 artiklan 5 kohdan nojalla komissio tekee jäsenvaltion esittämän aluekehityssuunnitelman perusteella ja mainitun asetuksen 8 artiklassa määriteltyä kumppanuusperiaatetta noudattaen yhtenäistä ohjelma-asiakirjaa koskevan päätöksen yhteisymmärryksessä asianomaisen jäsenvaltion kanssa 48-51 artiklassa säädettyjä menettelyjä noudattaen.

(4) Yhdistyneen kuningaskunnan hallitus esitti komissiolle 14 päivänä huhtikuuta 2000 hyväksyttävän ehdotuksen yhtenäiseksi ohjelma-asiakirjaksi, joka koskee asetuksen (EY) N:o 1260/1999 4 artiklan 1 kohdan mukaisesti tavoitteen 2 kohdealueisiin kuuluvaa ja 6 artiklan 2 kohdan mukaisesti siirtymäkauden tukea saavaa Yorkshiren ja Humberin aluetta. Tämä ehdotus yhtenäiseksi ohjelma-asiakirjaksi sisältää mainitun asetuksen 16 artiklassa tarkoitetut tiedot ja erityisesti valittujen toimintalinjojen kuvauksen sekä selvityksen Euroopan aluekehitysrahaston (EAKR), Euroopan sosiaalirahaston (ESR), Euroopan investointipankin (EIP) ja muiden rahoitusvälineiden tuesta suunnitelman toteuttamiseksi.

(5) Koska hyväksytty ehdotus jätettiin komissiolle 1 päivän tammikuuta 2000 ja 30 päivän huhtikuuta 2000 välisenä aikana, menojen tukikelpoisuus alkaa asetuksen (EY) N:o 1260/1999 52 artiklan 4 kohdan mukaisesti 1 päivänä tammikuuta 2000. Olisi vahvistettava menojen tukikelpoisuuden päättymispäivä mainitun asetuksen 30 artiklan mukaisesti.

(6) Yhtenäinen ohjelma-asiakirja on laadittu yhteisymmärryksessä asianomaisen jäsenvaltion kanssa kumppanuusperiaatetta noudattaen.

(7) Komissio on vakuuttunut, että yhtenäinen ohjelma-asiakirja on laadittu täydentävyysperiaatetta noudattaen.

(8) Asetuksen (EY) N:o 1260/1999 10 artiklan mukaisesti komissio ja jäsenvaltio varmistavat kumppanuusperiaatetta noudattaen eri rahastojen tukitoimien yhteensovittamisen toisaalta keskenään ja toisaalta Euroopan investointipankin ja muiden olemassa olevien rahoitusvälineiden tukitoimien kanssa.

(9) Euroopan investointipankki on osallistunut yhtenäisen ohjelma-asiakirjan laatimiseen asetuksen (EY) N:o 1260/1999 15 artiklan 5 kohdan säännösten mukaisesti. Se on ilmoittanut osallistuvansa kyseisen asiakirjan toteuttamiseen sisäisten sääntöjensä mukaisesti.

(10) Koko ohjelmakaudella käytössä oleva yhteisön tuki ja sen vuotuinen jakautuminen ilmoitetaan euroina. Vuotuisen jaon on noudatettava sovellettavia rahoitusnäkymiä. Asetuksen (EY) N:o 1260/1999 7 artiklan 7 kohdan mukaisesti yhteisön tukeen on jo tehty kahden prosentin vuotuinen indeksikorjaus. Tukea voidaan tarkistaa ohjelmakauden puolivälissä ja viimeistään 31 päivänä maaliskuuta 2004 tosiasiallisen hintakehityksen ja suoritusvarauksen jakamisen huomioon ottamiseksi asetuksen (EY) N:o 1260/1999 7 artiklan 7 kohdan ja 44 artiklan 2 kohdan mukaisesti.

(11) Tämän yhtenäisen ohjelma-asiakirjan toimintalinjojen käytännön toteuttamistahdin huomioon ottamiseksi varojen jakoa toimintalinjoittain on voitava mukauttaa tarpeiden mukaan ennalta sovituissa rajoissa ja yhteisymmärryksessä asianomaisen jäsenvaltion kanssa,

ON TEHNYT TÄMÄN PÄÄTÖKSEN:

1 artikla

Hyväksytään yhtenäinen ohjelma-asiakirja, joka koskee tavoitteen 2 kohdealueisiin kuuluvalla Yorkshiren ja Humberin alueella Yhdistyneessä kuningaskunnassa 1 päivän tammikuuta 2000 ja 31 päivän joulukuuta 2005 välisenä aikana siirtymäkauden tukea saavien alueiden osalta ja 1 päivän tammikuuta 2000 ja 31 päivän joulukuuta 2006 välisenä aikana täysin tukikelpoisten alueiden osalta toteutettavia yhteisön rakenteellisia tukitoimia.

2 artikla

1. Asetuksen (EY) N:o 1260/1999 19 artiklan mukaisesti yhtenäiseen ohjelma-asiakirjaan sisältyy:

a) selonteko rakennerahastojen ja jäsenvaltion yhteistä toimintaa varten valitusta strategiasta ja toimintalinjoista; niiden erityistavoitteet määrällisesti ilmaistuina; ennakkoarvio odotetusta vaikutuksesta, erityisesti ympäristön tilasta, ja toimintalinjojen johdonmukaisuus talous-, sosiaali- ja aluepolitiikkaan sekä Yhdistyneen kuningaskunnan työllisyyden kehittämisstrategiaan nähden. Toimintalinjat ovat seuraavat:

- Uuden yrittäjähengen kehittäminen

- Kilpailukyvyn esteiden poistaminen

- Yhteisöihin perustuvan taloudellisen ja sosiaalisen elpymisen tukeminen

- Monimuotoisuuden tarjoamien taloudellisten etujen hyödyntäminen

- Tavoitteen 2 investointikumppanuus

- Tekninen apu;

b) pääpiirteittäinen kuvaus toimintalinjojen toteuttamiseksi suunnitelluista toimenpiteistä, mukaan luettuina tarvittavat tiedot sen tarkastamiseksi, että ne ovat perustamissopimuksen 87 artiklassa tarkoitettuihin valtiontukiin sovellettavien sääntöjen mukaisia;

c) ohjeellinen rahoitussuunnitelma, jossa täsmennetään jokaisen toimintalinjan osalta kullekin vuodelle EAKR:sta, ESR:sta, EIP:sta ja muista rahoitusvälineistä kohdennettavan rahoitustuen määrä ja erittely siirtymäkauden tukea saaville alueille tarkoitetuista määrärahoista sekä kansallisen tason tukikelpoiset julkiset tai niihin rinnastettavat ja arvioidut yksityiset kokonaismäärärahat. Yhtenäistä ohjelma-asiakirjaa varten EAKR:sta ja ESR:sta vuosittain varatun kokonaisrahoitusosuuden on noudatettava sovellettavia rahoitusnäkymiä;

d) yhtenäisen ohjelma-asiakirjan täytäntöönpanosäännökset, joissa on oltava maininta nimetystä hallintoviranomaisesta, kuvaus yhtenäisen ohjelma-asiakirjan hallintoa koskevista yksityiskohtaisista säännöistä sekä yleiskattavan tuen käyttö, kuvaus seuranta- ja arviointijärjestelmistä, erityisesti seurantakomitean tehtävä, ja järjestelyt kumppanien ottamiseksi mukaan seurantakomiteoihin;

e) täydentävyyden ennakkotarkastus ja tiedot rahoitusvirtojen avoimuudesta;

f) tiedot yhtenäisen ohjelma-asiakirjan valmisteluun, seurantaan ja arviointiin tarvittavista määrärahoista.

2. Ohjeellisessa rahoitussuunnitelmassa täsmennetään yhteisön ja asianomaisen jäsenvaltion yhteistä toimintaa varten valituista toimintalinjoista aiheutuvat kokonaiskustannukset, jotka ovat 1420321000 euroa koko ohjelmakaudella, samoin kuin rakennerahastojen tukeen varatut kokonaismäärärahat, jotka ovat 517840000 euroa.

Tästä johtuva kansallinen rahoitustarve, joka on julkisen sektorin osalta 592391000 euroa ja yksityisen sektorin osalta 310090000 euroa, voidaan kattaa osittain Euroopan investointipankin ja muiden rahoitusvälineiden lainoilla.

3 artikla

1. Tämän päätöksen perusteella myönnettävä rakennerahastojen tuki on 517840000 euroa. Rahoitustuen myöntämistä koskevat yksityiskohtaiset säännöt, mukaan luettuna rahastojen tuki tähän yhtenäiseen ohjelma-asiakirjaan sisältyvien eri toimintalinjojen rahoitukseen, täsmennetään tämän päätöksen liitteenä olevassa rahoitussuunnitelmassa.

2.

>TAULUKON PAIKKA>

3. Rahoitussuunnitelmaa toteutettaessa tiettyyn toimintalinjaan liittyvää kokonaiskustannusten tai rahastojen osuuden määrää (koko ohjelmakauden ajalta) voidaan mukauttaa yhteisymmärryksessä jäsenvaltion kanssa enintään 25 prosenttia yhtenäistä ohjelma-asiakirjaa varten rahastoista varatusta kokonaisrahoitusosuudesta tai suuremmasta prosenttiosuudesta edellyttäen, että summa ei ylitä 30:tä miljoonaa euroa, ja noudattaen 1 kohdassa tarkoitettua rahastojen kokonaisrahoitusosuutta.

4 artikla

Tämä päätös ei vaikuta komission kantaan perustamissopimuksen 87 artiklan 1 kohdassa tarkoitetuista valtiontuista, jotka sisältyvät tähän tukitoimeen ja joita komissio ei ole vielä hyväksynyt. Jäsenvaltion esittämä tukipyyntö, ohjelma-asiakirjan täydennys tai maksatushakemus eivät korvaa perustamissopimuksen 88 artiklan 3 kohdan mukaisesti tehtävää ilmoitusta.

Ennen kuin yhteisö voi osallistua perustamissopimuksen 87 artiklan 1 kohdassa tarkoitettujen valtiontukien rahoitukseen, komission on perustamissopimuksen 88 artiklan mukaisesti hyväksyttävä tukijärjestelmät tai yksittäiset tuet, lukuun ottamatta de minimis -säännön mukaisia tukia ja Euroopan yhteisön perustamissopimuksen 87 ja 88 artiklan soveltamisesta tiettyihin valtion monialaisen tuen muotoihin 7 päivänä toukokuuta 1998 annetun neuvoston asetuksen (EY) N:o 994/98(2) kaltaisten poikkeusasetusten nojalla poikkeuksen saaneita tukia. Jollei tällaista poikkeusta tai hyväksyntää ole annettu, kyseiset tuet ovat lainvastaisia tukia, joiden seuraamukset määritellään valtiontukia koskevissa menettelysäännöissä, ja niiden osarahoitusta pidetään asetuksen (EY) N:o 1260/1999 38 ja 39 artiklassa tarkoitettuna väärinkäytöksenä.

Näin ollen komissio ei hyväksy edellä asetuksen (EY) N:o 1260/1999 32 artiklassa tarkoitettuja väli- ja loppumaksujen maksatushakemuksia sellaisten toimenpiteiden osalta, jotka koskevat tukijärjestelmiä tai yksittäisiä tukia koskevissa menettelysäännöissä vahvistetun määritelmän mukaisten uusien tai muutettujen tukien rahoitukseen osallistumista, ennen kuin kyseiset tuet on ilmoitettu ja komissio on antanut niille virallisen hyväksyntänsä.

5 artikla

Menojen tukikelpoisuus alkaa 1 päivänä tammikuuta 2000. Menojen tukikelpoisuus päättyy 31 päivänä joulukuuta 2007 siirtymäkauden tukea saavien alueiden osalta ja 31 päivänä joulukuuta 2008 täysin tukikelpoisten alueiden osalta. Tukea asetuksen (EY) N:o 1260/1999 9 artiklan l kohdan mukaisesti myöntäville elimille aiheutuneiden menojen osalta määräaikaa jatketaan 30 päivään huhtikuuta 2008 siirtymäkauden tukea saavien alueiden osalta ja 30 päivään huhtikuuta 2009 täysin tukikelpoisten alueiden osalta.

6 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 28 päivänä maaliskuuta 2001.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.

(2) EYVL L 142, 14.5.1998, s. 1.